google/wiki40b huggingface dataset:
Τζούντιθ Κλίνγκαν

Βιογραφία

Η Clingan γεννήθηκε στις 19 Ιανουαρίου του 1945, στο Σίδνεϊ, της Νέας Νότιας Ουαλίας  και είναι κόρη της Marian Dorothy Tasker και του Victor Lawrence Clingan. Σπούδασε στο λύκειο θηλέων Hornsby, στο Πανεπιστήμιο του Σίδνεϊ, στο Πανεπιστήμιο της Νέας Νότιας Ουαλίας και στο Εθνικό Πανεπιστήμιο της Αυστραλίας (ANU).
Μετακόμισε στην Καμπέρα με την οικογένειά της το 1963 και αποφοίτησε από το ANU το 1966. Το 1967 ίδρυσε την Παιδική Χορωδία της Καμπέρας  και άρχισε να συνθέτει κομμάτια για όμοιες φωνές (SSA). Σπούδασε φωνητική, φαγκότο και μουσική σύνθεση στη Μουσική Σχολής της Κανμπέρας (σήμερα ANU School of Music). Σπούδασε μουσική παιδεία στο Zoltán Kodály Pedagogical Institute of Music, του Πανεπιστημίου Μουσικής Ferenc Liszt στην Kecskemet (Ουγγαρία) από το 1981-1982.

Καριέρα

Το 1969 ίδρυσε το Παιδικό Θερινό Μουσικό Σχολείο, γνωστό ως  η Young Music Society από το 1975. Το 1983 ίδρυσε Gaudeamus Music and Performing Arts (σήμερα Music For Canberra). Διεύθυνε της Gaudeamus για έντεκα χρόνια ενώ παράλληλα συνέθετε έργα χορωδιακής μουσικής και μουσικής θεατρικών παραστάσεων για να ερμηνεύει το σύνολο. Το 1990 μέλη της Gaudeamus ερμήνευσαν το έργο της Kakadu στο συνέδριο της Διεθνής Ένωσης για τη Μουσική Εκπαίδευση, στη Φινλανδία.
Από το 1991 συμμετείχε στην Εκπαίδευση Steiner και από τότε έχει γράψει πολλά έργα μικρής χορωδίακής και θεατρικής μουσικής για φοιτητές Στάινερ.
Η Clingan ίδρυσε την Όπερα Νέων Voicebox όσο εργάζονταν στη Νότια Αυστραλία, από το 1994 έως το 1996, και σκηνοθέτησε το παράρτημα της Καμπέρας του Voicebox από το 1997 έως το 2002. Το διάστημα αυτό συνέθεσε πολλά έργα μουσικής θεατρικών παραστάσεων. Το 1994 ίδρυσε το Θέατρο Imagine Music.
Το 1997 ίδρυσε τη χορωδία "Wayfarers Australia"  και το φωνητικό σύνολο Καμπέρας "The Variables". 
Έχει λάβει πολλά βραβεία, υποτροφίες και επιχορηγήσεις, συμπεριλαμβανομένων της ιδιότητας μέλους στο Order of Australia για τη  συνδρομή της  στο μουσικό χώρο, της  υποτροφίας Churchill Fellowship, της υποτροφίας Australia Council Composer Fellowship, της υποτροφίας ANU Creative Arts Fellowship, της υποτροφίας artsACT Creative Artists Fellowship, τον τίτλο της Καλλιτέχνις της Χρονιάς της Canberra Times, το βραβείο Sounds Australian για τη σύνθεση της Kakadu, που χρηματοδοτείται από τον κυβερνητικό οργανισμό Australia Council, Arts ACT and Arts SA, επιτροπές για πρωτότυπες συνθέσεις και πολυάριθμες ειδικεύσεις στην Αυστραλία.
Σήμερα η Clingan είναι διευθύντρια των Wayfarers Australia και του Θεάτρου ImagineTheatre.
Γυναίκες στην Αμπχαζία

Οι Αμπχάζιες γυναίκες, ιδιαίτερα εκείνες με μεγαλύτερη ηλικία, παραδοσιακά παρουσιάζονται ως ειρηνοποιοί, φορείς λήψης αποφάσεων και διαμεσολαβητές σε στιγμές μάχης και σύγκρουσης. Λίγες γυναίκες στην Αμπχαζία έχουν ανάμιξη στην πολιτική. Επί του παρόντος, οι Αμπχάζιες γυναίκες συμμετέχουν πιο ενεργά στη σφαίρα των επιχειρήσεων και σε δραστηριότητες που σχετίζονται με τη δημιουργία οργανισμών για τις γυναίκες στη χώρα τους.
Ύμνος της Καρελο-Φινλανδικής Σοβιετικής Σοσιαλιστικής Δημοκρατίας

Ο Κρατικός Ύμνος της Καρελο-Φινλανδικής ΣΣΔ (ρωσικά: Гимн Карело-Финской ССР‎, Gimn Karelo-Finskoj SSR; φινλανδικά: 'Oma Karjalais-suomalaiskansamme maa'‎) ήταν ο εθνικός ύμνος της Καρελίας (ομοσπονδιακό υποκείμενο της Ρωσίας), όταν ήταν ξεχωριστή ΣΣΔ της Σοβιετικής Ένωσης και ήταν γνωστή ως Καρελο-Φινλανδική ΣΣΔ.

Φόντο

Το 1945, η κυβέρνηση της Καρελο-Φινλανδικής ΣΣΔ προκήρυξε διαγωνισμό για την δημιουργία κρατικού ύμνου. Προκρίθηκε η σύνθεση του Καρλ Ραούτια (στίχοι του Άρμας Εϊκιέ) και έγινε επίσημος ύμνος στις αρχές της δεκαετίας του 1950. Χρησιμοποιήθηκε μέχρι το 1956, όταν η ΣΣΔ επαναπορροφήθηκε στην Ρωσική ΣΟΣΔ. Μαζί με τον ύμνο της Εσθονικής ΣΣΔ, ήταν οι μόνοι που δεν αναφέρονταν στο ρωσικό λαό.
Βρατίσλαος Α΄ της Βοημίας

Βιογραφία

Ήταν ο δευτερότοκος γιος τού Μποζιβόι Α΄ δούκα της Βοημίας και της αγίας Λουντμίλα, κόρης τού Σλάβιμπορ πρίγκιπα των Σορμπιανών.
Για να ενισχύσει τους δεσμούς του με τους Πολάμπιαν Σλάβους (τού Έλβα), νυμφεύτηκε την Ντραχομίρα, πριγκίπισσα των Χεβέλλιαν. Το 915 απεβίωσε ο μεγαλύτερος αδελφός του Σπυτίνιεφ Α΄ και τον διαδέχθηκε. Την εποχή αυτή η χώρα γύρω από την Πράγα είχε ήδη απομακρυνθεί από τη σφαίρα επιρροής της Μεγάλης Μοραβίας και περιήλθε στο περιβάλλον της Ανατολικής Φραγκίας και ιδιαίτερα τού Αρνούλφου των Λιουπολντιδών δούκα της Βαυαρίας. Τα Χρονικά της Φούλντα της εποχής του αναφέρουν, ότι το 900 ο στρατός της Βαυαρίας είχε επιτεθεί, σε συμμαχία με τους Βοημούς, στον Μοϊμίρ Β΄ της Μοραβίας. Από την άλλη ο Βρατίσλαος Α΄ πρόσφερε ελεύθερη διέλευση στους Ούγγρους εισβολείς και υποστήριξε την εκστρατεία τους το 915 εναντίον τού Ερρίκου Α΄ των Οθωνιδών δούκα της Σαξονίας (μετέπειτα βασιλιά της Γερμανίας).
Του αποδίδεται η ίδρυση της βασιλικής τού Αγ. Γεωργίου στο κάστρο της Πράγας και επίσης η ίδρυση τού Βρότσλαφ (Βρατσιλάβια) στη Σιλεσία. Απεβίωσε σε μάχη κατά των Ούγγρων, ίσως το 919 ή μάλλον το 921.
Εγωισμός (ταινία)

Σχόλια για την ταινία

Αρχικά τον ρόλο της αδερφής της Ζωής Λάσκαρη, ήταν να τον παίξει η Έλενα Ναθαναήλ, η οποία αντικαταστάθηκε μετά τα πρώτα γυρίσματα από την Τζένη Ρουσσέα.
Η ταινία έκοψε 344.675 εισιτήρια.
Μεγάλη Ελλάδα

Η Μεγάλη Ελλάδα ή Μεγάλη Ελλάς, Magna Graecia στα λατινικά, Magna Grecia (ή, σπανιότερα, Grande Ellade) στα ιταλικά, ήταν η επικράτεια των διαφόρων αρχαίων Ελληνικών αποικιών στην Σικελία και νότια Ιταλία. Σύμφωνα με τον Στράβωνα που έχει γράψει την σημαντικότερη αρχαία γεωγραφία, η Μεγάλη Ελλάδα ιδρύθηκε ήδη από την εποχή του Τρωικού πολέμου από τους Έλληνες.
Ολυμπιακός Ανθήλης

Προβιβασμός σε Δ΄ εθνική

Το 1996 όταν ο Ολυμπιακός Ανθήλης προβιβάστηκε στην Δ΄ εθνική οι κάτοικοι της Ανθήλης πανηγύριζαν στο γήπεδο έντονα. Ήταν η πρώτη φορά που ο Ολυμπιακός Ανθήλης ανεβαίνει σε εθνική κατηγορια. Έφτασε πολλές φορές στο όνειρο για προβιβασμό στην Γ΄ εθνική κατηγορία, αλλά δεν τα κατάφερε. Ο Ολυμπιακός Ανθήλης (σημερινός ΠΑΟ Ανθηλης) είναι μια απο τις έξι ομάδες της Φθιώτιδας που συμμετείχε σε εθνική κατηγορία μαζί με τον Αχιλλέα Δομοκού, ΠΑΣ Λαμία, Αγρότη Λιανοκλαδίου, Ολυμπιακό Λαμίας και Παλλαμιακή.

Στάδιο

Το στάδιο χτίστηκε το 1949 και πήρε το όνομά του από έναν παλιό παίκτη του Ολυμπιακού Ανθήλης που ο ίδιος μετα ανέλαβε την καθαριότητα και την ευθύνη του γηπέδου. Οταν πέθανε το 2004 έδωσαν το όνομά του προς τιμήν του.

Οπαδοί του ΠΑΟ Ανθήλης

Οι μόνοι οπαδοί του Ολυμπιακού (σημερινού ΠΑΟ) είναι οι Pistolero Boys Gate 3.

Έμβλημα

Κυριο έμβλημα μέχρι το 2013 ήταν ο δαφνοστεφανωμένος έφηβος. Το 2011 ήταν μια απο τις καλύτερες χρονιές του Ολυμπιακού και αντί για την ημερομηνία δημιουργίας στο σήμα έβαλαν το 2011 που ήταν μια απο τις καλύτερες χρονιές.

Αλλαγή ονόματος

Το 2013 ο Ολυμπιακός Ανθήλης αλλάζει όνομα σε ΠΑΟ Ανθήλης (Ποδοσφαιρικός Αθλητικός Όμιλος) μετα από εκλογές.
Διοργανώσεις Ε.Π.Σ. Ζακύνθου 2016–17

Α΄ Κατηγορία

Στην Α΄ Κατηγορία συμμετέχουν 11 σύλλογοι. Ο Πρωταθλητής κρίνεται μέσω Play Off μεταξύ των τεσσάρων πρώτων της κανονικής περιόδου που παίρνουν ως μπόνους το 1/2 της βαθμολογικής διαφοράς απο την 4η ομάδα. Οι δυο τελευταίες ομάδες υποβιβάζονται (ή τρεις αν η πρωταθλήτρια αρνηθεί να αγωνιστεί στη Γ΄ Εθνική την επόμενη περίοδο), έτσι με τις δυο ομάδες που θα ανέβουν από τη Β΄ Κατηγορία την περίοδο 2017-18 η κορυφαία κατηγορία της ΕΠΣΖ θα απαρτίζεται από 10 συλλόγους.
Το πρωτάθλημα ξεκίνησε το Σαββατοκύριακο 22 και 23 Οκτωβρίου 2016. Από την 3η αγωνιστική ανακοινωθηκε συνεργασία του Ζακυνθιακού ΑΟΠ με τον ΑΠΣ Ζάκυνθος που ειχε υποβιβαστεί στη Γ ΄ Εθνική στην οποία δε δήλωσε συμμετοχή. Έτσι ανεπίσημα η ομάδα του Ζακυνθιακού αναφέρεται και ως Ζάκυνθος 1961 και αγωνίζεται με τα χρώματα και το έμβλημα του Α.Π.Σ. Ζάκυνθος.
Oh, wie schön ist Panama

Πλοκή

Οι δυο φίλοι, ο Τίγρης (Tiger) και ο Αρκούδος (Bär) ζουν ευτυχισμένοι σε ένα σπιτάκι κοντά στο ρυάκι. Ο Αρκούδος ασχολείται με το ψάρεμα, ενώ ο Τίγρης μαζεύει μανιτάρια στο δάσος. Έχει κοντά του και μια ξύλινη πάπια τιργέ (Tigerente). Μια μέρα ο Αρκούδος πιάνει ένα άδειο κουτί που ευωδιάζει μπανάνα και έχει πάνω του την επιγραφή «Παναμάς». Αμέσως ο Παναμάς γίνεται η ονειρεμένη χώρα που αναπολεί. Πάει στον Τίγρη και του εξιστορεί με πολύ φαντασία ότι στον Παναμά όλα είναι ιδανικά και όμορφα, και πολύ καλύτερα από το μικρό σπιτάκι τους. Μαζί αποφασίζουν να αποδημήσουν για τον Παναμά. Την επόμενη μέρα μαζεύουν τα υπάρχοντά τους, μια κατσαρόλα και ένα καλάμι, ένα καπέλο και την πάπια τιγρέ, και ξεκινάν για τον Παναμά. Στο δρόμο συναντάν διάφορα ζώα. Ο Τίγρης και ο Αρκούδος ρωτάν τα ζώα που πέφτει ο Παναμάς, αλλά αυτά δεν ξέρουν, και τους δίνουν όλο λάθος κατεύθυνση. Οι δυο φίλοι περιπλανώνται χαμένοι, και όταν βραδυάζει ξαναφτάνουν στο παλιό σπιτάκι τους. Επειδή είναι πια ερημωμένο και γεμάτο χόρτα δεν το καταλαβαίνουν. Βρίσκουν όμως το κουτί με την επιγραφή και νομίζουν ότι έφτασαν στον Παναμά. Αμέσως διορθώνουν το σπιτάκι και το κατοικούν χαρούμενοι και ευτυχισμένοι.

Ερμηνεία

Όπως τα περισσότερα έργα του Γιάνος, η ιστορία του αυτή μεταφέρει ένα μήνυμα στον αναγνώστη. Ο Γιάνος εκφράστηκε με τα εξής λόγια: «Κάθε ένας από μας έζησε κάποτε στον Παράδεισο, και δεν το αντιλήφθηκε.»

Βραβεύσεις

Το 1979 τιμήθηκε με το βραβείο Deutscher Jugendbuchpreis

Κινηματογράφος

Παραλλαγή της ιστορίας γυρίστηκε σε κινούμενα σχέδια το έτος 2006. Ο Τίγρης και ο Αρκούδος ζουν σε ένα έρημο νησί, πιστεύοντας ότι έφτασαν στον Παναμά, κάτι που έκανε τον Γιάνος να διαφωνήσει, διότι όπως είπε, το μήνυμα της ιστορίας του δεν ήταν αυτό.
Πέγεια

Τοποθεσία

Η Πέγεια απέχει 15 χιλιόμετρα από την Πάφο. Στα νότια συνορεύει με την Κισσόνεργα, στα ανατολικά με την Ακουρσός, τον Κάθηκα και τις Πάνω Αρόδες και στα βόρεια με τις Κάτω Αρόδες. Το δυτικό μέρος της διοικητικής της έκτασης είναι παραθαλάσσιο. Στα δημοτικά όρια του Δήμου Πέγειας περιλαμβάνεται και το μικρό νησάκι Γερόνησος.

Ονομασία

Υπάρχουν διάφορες εκδοχές για την προέλευση της ονομασίας Πέγειας. Επικρατέστερη θεωρείται η άποψη του Νέαρχου Κληρίδη, σύμφωνα με τον οποίο, την περίοδο της ενετοκρατίας, οι Ενετοί αποκαλούσαν το γειτονικό λιμάνάκι Μπ(α)έγια. Στα ιταλικά Μπ(α)έγια σημαίνει κόλπος. Από τη λέξη αυτή προήλθε η ονομασία Πέγεια.

Ιστορία

Η περιοχή της Πέγειας κατοικείται από τη χαλκολιθική εποχή (4000 π.Χ.). Στην τοποθεσία που σήμερα βρίσκεται η Πέγεια υπήρχε η παλιά Ακαμαντίδα. Στα παράλια της Πέγειας έφτασαν πλοία των Αχαιών, οι οποίοι ίδρυσαν αποικία. Μεταγενέστερα, στον Άγιο Γεώργιο Πέγειας λειτούργησε λιμάνι που εξυπηρετούσε πλοία από την Κωνσταντινούπολη.
Στη σύγχρονη εποχή, ανακηρύχθηκε σε δήμο το 1994. Πλέον, στην περιοχή έχει αναπτυχθεί η τουριστική βιομηχανία.

Αξιοθέατα

Σημαντικά αξιοθέατα της περιοχής είναι ο Κόλπος των Κοραλλίων, οι παραλίες Λαουρούς, Μανίκι, Καφίζης και Λάρας, οι θαλασσινές σπηλιές, η Βρύση των Πεγειώτισσων (κτίσμα του 1907), ο αρχαιολογικός χώρος και το Φαράγγι του Άβακα.

Αθλητικά σωματεία

Σημαντικότερο αθλητικό σωματείο της περιοχής ήταν ο ΑΠΟΠ Κινύρας Πέγειας, ο οποίος είχε συμμετοχές στην Α΄ κατηγορία, είχε μία κατάκτηση Κυπέλλου Κύπρου και μια ευρωπαϊκή συμμετοχή. Η ομάδα πλέον δεν υπάρχει. Σήμερα, η ποδοσφαιρική ομάδα της περιοχής είναι η Πέγεια 2014. Έδρα των ομάδων της Πέγειας είναι το Δημοτικό Στάδιο Πέγειας.
Ένωση για την Πατρίδα και τον Λαό

Ιστορικό

Η Ένωση για την Πατρίδα και τον Λαό ιδρύθηκε από τον πρώην πρόεδρο της Βουλής των Ελλήνων και ανεξάρτητο βουλευτή Βύρωνα Πολύδωρα, τους ανεξάρτητους βουλευτές Γιάννη Κουράκο και Νίκο Σταυρογιάννη, και με τη συμμετοχή της Νέας Μεταρρυθμιστικής Ριζοσπαστικής Ανασυγκρότησης του Χρήστου Ζώη, στις 5 Φεβρουαρίου 2014. Η επίσημη παρουσίαση του κόμματος έγινε την επόμενη ημέρα, κατά την οποία παρουσίασε τα βασικά προτάγματα και τις προτεραιότητες του πολιτικού φορέα.
Στις 6 Μαρτίου 2014, ο πρόεδρος του Χριστιανοδημοκρατικού Κόμματος Ελλάδος και ανεξάρτητος βουλευτής Νίκος Νικολόπουλος, ανακοίνωσε την προσχώρησή του στην Ένωση για την Πατρίδα και τον Λαό.
Στις 14 Απριλίου 2014, ανακοινώθηκε σε κοινή συνέντευξη τύπου η συνεργασία της Ένωσης για την Πατρίδα και τον Λαό με τον Παναγιώτη Ψωμιάδη και το Πατριωτικό Δίκτυο Αφύπνισης το οποίο είχε ιδρύσει λίγες ημέρες πριν.  Ο Παναγιώτης Ψωμιάδης θα συμμετείχε στο ψηφοδέλτιο του κόμματος.
Στις ευρωεκλογές ο συνασπισμός κατάφερε να συγκεντρώσει μόλις το 1,04% της λαϊκής ψήφου, και δεν εξέλεξε ευρωβουλευτή. Πρώτος σε σταυρούς αναδείχθηκε ο Παναγιώτης Ψωμιάδης.
Τον Ιούνιο του 2014, ο Νίκος Νικολόπουλος και το Χριστιανοδημοκρατικό Κόμμα Ελλάδος αποχώρησε από την Ένωση για την Πατρίδα κι τον Λαό, προκειμένου να προσχωρήσει στους Ανεξάρτητους Έλληνες.
Στις 26 Αυγούστου 2014 ο Νίκος Σταυρογιάννης παραιτήθηκε του βουλευτικού του αξιώματος προκειμένου να αναλάβει Δήμαρχος Λαμιέων. Η έδρα του επέστρεψε στη Νέα Δημοκρατία και τον διαδέχτηκε ο Δημήτρης Μπριάνης.
Το Πατριωτικό Δίκτυο Αφύπνισης και η Νέα Μεταρρυθμιστική Ριζοσπαστική Ανασυγκρότηση αποφάσισαν αυτόνομη πορεία.
Πέτρος του Παντιέβρ

Βιογραφία

Ήταν ο μόνος γιος του Φραγκίσκου πρίγκιπα του Ζουανβίλ και της Φραγκίσκας των Μπραγκάνσα, κόρης του Πέτρου Δ΄ της Πορτογαλίας και, ως Πέτρου Α΄, αυτοκράτορα της Βραζιλίας.
Ιρλανδική Ποδοσφαιρική Ομοσπονδία

Ίδρυση

Η Ιρλανδική Ποδοσφαιρική Ομοσπονδία ιδρύθηκε το 1880 από τις ποδοσφαιρικές ομάδες κυρίως από την περιοχή του Μπέλφαστ. Αρχικά λειτουργούσε σαν διοργανωτής των αθλημάτων σε όλη την Ιρλανδία. Η Κλίφτονβιλ ΦΚ κάλεσε σε μια συνάντηση άλλα ποδοσφαιρικά σωματία που ακολουθούσαν τους κανόνες που όριζε η Ποδοσφαιρική Ομοσπονδία Σκωτίας. Κατά τη συνάντηση αυτή, στις 18 Νοεμβρίου του ίδιου έτους, δημιουργήθηκε η Ιρλανδική Ποδοσφαιρική Ομοσπονδία, όντας η τέταρτη παλαιότερη εθνική ομοσπονδία στον κόσμο.
Πρώτη απόφαση της Ομοσπονδίας ήταν η διοργάνωση ενός κυπέλλου, παρόμοια με το Κύπελλο Αγγλίας και το Κύπελλο Σκωτίας, που ονομάζεται Ιρλανδικό Κύπελλο. Δύο χρόνια αργότερα, η Εθνική Ομάδα έδωσε τον πρώτο διεθνή αγώνα της με αντίπαλο την Εθνική Αγγλίας, χάνοντας 13-0 (το οποίο παραμένει ρεκόρ και για τις δύο ομάδας: μεγαλύτερη νίκη για την Αγγλία και μεγαλύτερη ήττα για την Ιρλανδία).

Έμβλημα

Το έμβλημα της Ιρλανδικής Ποδοσφαιρικής Ομοσπονδίας έχει εξελιχθεί με την πάροδο του χρόνου.
Φίλιππος ο Άραβας

Η Βασιλεία και το τέλος

Κατά τη διάρκεια της βασιλείας έστρεψε το ενδιαφέρον του στα ευρωπαϊκά μέτωπα, κυρίως κατά των Γότθων και των πέριξ του Δούναβη λαών. Το 249 επέστρεψε στη Ρώμη για να παραστεί στη χιλιοστή επέτειο από την ίδρυση της πόλης. Την ίδια χρονιά αντιμετώπισε πλήθος εξεγέρσεων από επαρχιακούς στρατιωτικούς διοικητές της αυτοκρατορίας και σε μία από αυτές δολοφονήθηκε από τον μετέπειτα αυτοκράτορα Δέκιο.

Θρησκευτικές πεποιθήσεις

Χριστιανοί συγγραφείς  θεωρούν τον Φίλιππο ως τον πρώτο χριστιανό αυτοκράτορα. Οι ιστορικές πηγές της εποχής δεν βοηθούν ώστε να επιβεβαιωθεί αυτή η εικασία. Το μόνο βέβαιο είναι ότι δεν διακήρυξε, τουλάχιστον επισήμως, τη χριστιανική του πίστη.
Ουμβέρτος της Σαξονίας-Κόμπουρκ & Γκότα (1909-1943)

Βιογραφία

Ήταν ο δευτερότοκος γιος του Καρόλου-Εδουάρδου δούκα της Σαξονίας-Κόμπουρκ & Γκότα και της Βικτωρίας-Αδελαΐδας των Σ.Χ.Σ.Γκλύκσμπουρκ, κόρης του Φρειδερίκου-Φερδινάνδου δούκα του Σλέσβιχ-Χόλσταϊν.
Το 1943 απεβίωσε στο Βελύκι Μόστυ της Ουκρανίας, πολεμώντας στο Γερμανικό στρατό κατά τον Β΄ Παγκόσμιο Πόλεμο. Ήταν 34 ετών και άγαμος.
Γανωματής

Γανωματής ή γανωματάς ή γανωτής ή γανωτζής ονομάζεται ο τεχνίτης που επικαλύπτει τα χάλκινα σκεύη με κασσίτερο. Ο γανωματής είναι ένα από τα πιο παλιά επαγγέλματα. Παλαιότερα, τα περισσότερα σκεύη που χρησιμοποιούσαν οι άνθρωποι για τις καθημερινές τους δουλειές και ιδιαίτερα για τη μαγειρική ήταν χάλκινα (μπακιρένια). Αυτά με τον καιρό και με τη μεγάλη χρήση οξειδώνονταν και γίνονταν επικίνδυνα για δηλητηριάσεις. Έπρεπε λοιπόν να γανωθούν, να καλυφθεί δηλαδή η επιφάνειά τους για προστασία με ένα ειδικό μέταλλο, το καλάι (κράμα κασσίτερου).
Η εργασία του γανωτή.
Ο γανωτής πρώτα έπρεπε να καθαρίσει τα σκεύη από τη γανάδα, δηλαδή την πράσινη σκουριά των χάλκινων σκευών, και γενικά από τις σκουριές τα άλλα μεταλλικά αντικείμενα, όπως τα κουτάλια που δεν ήταν χάλκινα αλλά γανώνονταν. Στην πρώτη φάση της εργασίας του ο γανωτής άλειφε την επιφάνεια, που ήθελε να γανώσει με σπίρτο, για να διασπαστούν οι γανάδες κι οι σκουριές της και να καθαριστεί. Στη δεύτερη φάση, έτριβε το σκεύος με άμμο, για να απομακρύνει τα υλικά της διάσπασης που προηγήθηκε. Στη συνέχεια, αν ήθελε να κάνει καλή δουλειά, ζέσταινε το σκεύος και το έτριβε με πανί για να καθαρίσει το καλάι από το παλιό γάνωμα. Στην τρίτη φάση έπιανε το σκεύος με τη μασιά, το έβαζε πάνω από τη φωτιά, το ζέσταινε καλά και άπλωνε μέσα το νισαντήρι (χλωριούχο αμμώνιο). Για να στρώσει καλύτερα το καλάι, έλεγαν οι γανωτήδες. Κι έστρωνε καλύτερα γιατί το προϊόν της διάσπασης του χλωριούχου αμμωνίου διασπούσε και τα τελευταία υπολείμματα από τις σκουριές και τις γανάδες. Για ένα τελευταίο καθάρισμα άλειφε την επιφάνεια του σκεύους με σπίρτο που το είχε αραιωμένο με νερό και το είχε καλά σβησμένο με τσίγκο (Το σβήσιμο του σπίρτου με τσίγκο, δίνει χλωριούχο ψευδάργυρο, που σημαίνει ότι στην ουσία αυτό το υλικό χρησιμοποιούσαν για τον τελευταίο καθαρισμό). Στη συνέχεια, το σκούπιζε καλά και μετά άπλωνε το καλάι σε όλη την επιφάνειά του. Για το άπλωμα, έτριβε πάνω στη ζεστή επιφάνεια το στερεό καλάι που είχε για το γάνωμα και το έστρωνε χρησιμοποιώντας βαμβάκι. Και τελείωνε το γάνωμα με το κρύωμα, που έκανε στα σκεύη ακουμπώντας τη βάση τους, από την εξωτερική πλευρά, στο νερό. Κρύωνε έτσι το σκεύος, και το έτριβε με βαμβάκι για να γυαλίσει περισσότερο.
Σήμερα, η δουλειά του γανωτή σχεδόν δεν υπάρχει, αφού τα μαγειρικά σκεύη είναι πλέον ανοξείδωτα και δεν χρειάζονται γάνωμα. Κάποιοι ελάχιστοι επιμένουν, περιπλανώμενοι από τόπο σε τόπο να μαζεύουν για γάνωμα[1] από τα υπολείμματα χάλκινων σκευών, αυτά που ξέμειναν στα χέρια όσων επιμένουν να αντιστέκονται στη σύγχρονη εποχή, που επέβαλε τα ανοξείδωτα και τα εμαγιέ σκεύη. Προσφέρουν, όμως, αυτοί οι ελάχιστοι και μια άλλη υπηρεσία: Κάνουν σαν καινούρια τα χάλκινα σκεύη που προορίζονται μόνο για να διακοσμήσουν ιδιωτικές συλλογές ή για συμπληρώσουν τις προθήκες των λαογραφικών μουσείων.
Έσσεται Ήμαρ

To Έσσεται Ήμαρ αποτελεί το τρίτο άλμπουμ των Terror X Crew και κυκλοφόρησε το 2001. Ο δίσκος είναι ένας ύμνος για την αρχαία Ελλάδα με συχνές αναφορές στη μυθολογία, σε φιλόσοφους και σε άλλα πρόσωπα της αρχαιότητας. Εντύπωση προκαλεί το πλούσιο λεξιλόγιο που μερικές φορές γίνεται δυσνόητο και η παράλληλη ολοκληρωτική απουσία ξενόφερτων λέξεων. Το κυρίως θέμα που πραγματεύεται, είναι οι κίνδυνοι της παγκοσμιοποίησης και η προσπάθεια επιστροφής στις ελληνικές ρίζες. Με αυτό το άλμπουμ, οι Terror X Crew κάνουν μια μεγάλη στροφή στιχουργικά, σε αντίθεση με το αναρχικό στυλ των προηγούμενων δίσκων, μιλώντας για το έθνος και για την αρχαία Ελλάδα, με αποτέλεσμα κάποιοι να τους κατηγορούν ως εθνικιστές. Το 2001 ο πρόεδρος του Ελληνικού Μετώπου Μάκης Βορίδης βράβευσε το συγκρότημα για την προσφορά του με το στίχο του. Το τραγούδι Πυθαγόρειον έχει στίχους εξ ολοκλήρου στα αρχαία ελληνικά ενώ σε όλο τον δίσκο έχουν χρησιμοποιηθεί και παραδοσιακά όργανα όπως αρχαία βάρβιτος, σύριγξ, σείστρον, κέρας, κανονάκι, αυλός και μασιά.
Μόρος

Οικογένεια

Ο Μόρος ήταν γιος της Νυκτός, της αρχέγονης θεάς της νύχτας. Ο Μόρος ήταν επομένως αδελφός των Μοιρών, οι οποίες έλεγχαν το πεπρωμένο. Αδέλφια του Μόρου ήταν επίσης ο Θάνατος και οι Κήρες, που αντιπροσώπευαν τη φυσική πλευρά του θανάτου (οι Κήρες ήταν φορείς του βίαιου θανάτου και της θανατηφόρου αρρώστιας, ενώ ο Θάνατος προσωποποιούσε τον ήρεμο θάνατο).
Ο Υγίνος γράφει ότι πατέρας του Μόρου ήταν ο Έρεβος, αλλά στη Θεογονία του Ησιόδου αφήνεται να εννοηθεί ότι η Νυξ γέννησε τον Μόρο, όπως και τα άλλα αδέλφια του, από μόνη της.

Μύθοι

Στην τραγωδία Προμηθεύς Δεσμώτης του Αισχύλου ο ομώνυμος Τιτάνας αναφέρει ότι έδωσε στους ανθρώπους το πνεύμα της Ελπίδας, προκειμένου να τους βοηθήσει να αγνοούν το αναπόφευκτο του Μόρου. Επίσης ο Μόρος αναφέρεται ως ο «καταστροφέας θεός, ο οποίος, ακόμη και στο βασίλειο του Άδη, δεν αφήνει το θύμα του ελεύθερο», κάτι που υποστηρίζει την εικόνα του ως αντιπροσώπου του αναπόφευκτου του θανάτου.
Κάκια Παναγιώτου

Βιογραφία

Γεννήθηκε στην Αθήνα. Όταν τελείωσε τις γυμνασιακές της σπουδές, φοίτησε στη Γερμανική Ακαδημία και στη συνέχεια στη Δραματική Σχολή του Εθνικού Θεάτρου, από την οποία εξήλθε με άριστα. Πρωτοεμφανίσθηκε στη θεατρική σκηνή το 1945 στο θίασο "Αυλαία" και το 1948 προσλήφθηκε στο Εθνικό Θέατρο ως πρώτη στο χορό αρχαίου δράματος. Στη παράσταση της "Ορέστειας" του Αισχύλου διακρίθηκε ιδιαίτερα υποδυόμενη τη Κασσάνδρα. Στη συνέχεια ανέλαβε πρωτεύοντες ρόλους σε νεώτερες παραστάσεις έργων.
Περιόδευσε με το θίασο της Μαρίκας Κοτοπούλη στην Αίγυπτο και Κύπρο. Από το 1953 ήταν μόνιμο στέλεχος του Εθνικού Θεάτρου. Στη δεκαετία του 1960 ασχολήθηκε έντονα με το ελληνικό κινηματογράφο όπου και συμμετείχε σε αρκετές ταινίες όπως "Στεφανία", "Αγάπη για πάντα", "Μαντώ Μαυρογένους", "Υπολοχαγός Νατάσσα", "" (2003).
Την τηλεοπτική σεζόν 2007 - 2008 έπαιξε το ρόλο της αφηγήτριας στη σειρά "Δεληγιάννειον Παρθεναγωγείον ".

Προσωπική ζωή

Παντρεύτηκε τον Κωνσταντίνο Σάπαρη, με τον οποίο και απέκτησε έναν γιο. Πέθανε στην Αθήνα σε ηλικία 90 ετών και κηδεύτηκε στο Νεκροταφείο Χαλανδρίου.
Μπέντλι Γκρινς ΣΚ

Ιστορία

Το σωματείο ιδρύθηκε το 1987 από Ελληνοκύπριους. Το 2014, η Μπέντλι Γκρινς έφτασε ως τα ημιτελικά του Κυπέλλου Αυστραλίας, γεγονός που αποτέλεσε σημαντικό επίτευγμα για το σύλλογο. Την επόμενη περίοδο, το 2015, κατέκτησε για πρώτη φορά το πρωτάθλημα στους τελικούς της Νάσιοναλ Πρέμιερ Λιγκς Βικτόρια. Το 2016, η ομάδα τερμάτησε στην πρώτη θέση της Νάσιοναλ Πρέμιερ Λιγκς Βικτόρια στην κανονική διάρκεια της περιόδου, παίρνοντας έτσι το εισιτήριο για τους τελικούς της Νάσιοναλ Πρέμιερ Λιγκς όπου και αποκλείστηκε στα προημιτελικά, ενώ την ίδια περίοδο κατέκτησε και το πρώτο της Ντόκερτι Καπ. Την επόμενη περίοδο, το 2017, στέφθηκε πρωταθλήτρια για δεύτερη φορά στους τελικούς της Νάσιοναλ Πρέμιερ Λιγκς Βικτόρια. Το 2018 κατέκτησε για δεύτερη φορά το Ντόκερτι Καπ.
Χέλμουτ Τσιλκ

Βιογραφικό

Ο Τσιλκ γεννήθηκε στη Βιέννη στις 9 Ιουνίου του 1927. Σπούδασε παιδαγωγικά και στη συνέχεια φιλολογία και ψυχολογία. Αρχικά εργάστηκε σαν δάσκαλος τόσο στην πρωτοβάθμια όσο και στη δευτεροβάθμια εκπαίδευση.
Το 1955 πέρασε στο χώρο των Μέσων Μαζικής Ενημέρωσης. Αρχικά στο δημόσιο ραδιόφωνο, όπου ασχολήθηκε με νεανικές και εκπαιδευτικές εκπομπές. Στην τηλεόραση ασχολήθηκε  με την παρουσίαση της εκπομπής «Συζητήσεις της πόλης» (Stadtgespräche) στην οποία έπαιρνε συνεντεύξεις. Την περίοδο 1967 έως 1974 διετέλεσε διευθυντής προγράμματος της Αυστριακής Τηλεόρασης. 
Η ενασχόληση του με την πολιτική ξεκίνησε το 1979, όταν ανέλαβε τη θέση του αντιδημάρχου πολιτισμού στο δήμο της Βιέννης. Το 1983 τοποθετήθηκε στη θέση του Υπουργού Παιδείας και Πολιτισμού για μια περίοδο δύο χρόνων. 
Διετέλεσε δήμαρχος Βιέννης από το 1984 έως και το 1994. Ήταν ιδιαίτερα λαοφιλής. Στις εκλογές του 1987 μάλιστα εξελέγη με ποσοστό 55% συγκεντρώνοντας την απόλυτη πλειοψηφία.
Το 1993 έχασε τμήμα του αριστερού του χεριού όταν άνοιξε γράμμα - βόμβα που προερχόταν από τον Αυστριακό τρομοκράτη Φραντς Φουξ.
Το 2006 αντιμετώπισε προβλήματα με την καρδιά του και υποβλήθηκε σε επέμβαση τοποθέτησης βηματοδότη. Τον Οκτώβρη του 2008 αρρώστησε ενώ βρισκόταν σε διακοπές στην Πορτογαλία. Πέθανε στις 24 Οκτωβρίου σε νοσοκομείο της Βιέννης από καρδιακή ανεπάρκεια.
Ήταν παντρεμένος από το 1978 με την Αυστριακή τραγουδίστρια Ντάγκμαρ Κόλλερ.
NGC 6356

Το NGC 6356 είναι σφαιρωτό σμήνος στον αστερισμό Οφιούχο. Είναι τύπου II στο μορφολογικό σύστημα ταξινόμησης και ανακαλύφθηκε από τον αστρονόμο Ουίλιαμ Χέρσελ στις 18 Ιουνίου 1784. Είναι πυκνότερο και φωτεινότερο προς το κέντρο του και βρίσκεται 80΄ βορειοανατολικά του φωτεινότερου σμήνους Μεσιέ 9. Απέχει 49.600 έτη φωτός από την Γη.